“ช่อง 3” ขนทัพข่าว-ละคร-ซีรีส์ ล็อตใหม่ ดึงผู้ชมตลอดทั้งเดือน “มิถุนายน”
ช่อง 3 เสิร์ฟคอนเทนต์ ข่าว-ละคร-ซีรีส์ ล็อตใหม่ หวังดึงผู้ชมตลอดทั้งเดือน “มิถุนายน” ทั้งหมวดรายการข่าว , ซีรีส์, สายฟีลกู๊ด , โรแมนติก ดราม่าเข้มข้น,แอคชั่น 
ช่อง 3 เสิร์ฟคอนเทนต์ ข่าว-ละคร-ซีรีส์ ล็อตใหม่ หวังดึงผู้ชมตลอดทั้งเดือน “มิถุนายน” ทั้งหมวดรายการข่าว , ซีรีส์, สายฟีลกู๊ด , โรแมนติก ดราม่าเข้มข้น,แอคชั่น
4 มิ.ย. 2564

ผู้สื่อข่าวรายงานว่า ช่อง 3 เอชดี ได้คัดสรรเวลาละคร ซีรีส์ และภาพยนตร์ต่างประเทศล็อตใหม่เสิร์ฟให้แฟนๆตลอดทั้งเดือนมิถุนายนนี้ พร้อมเปิดตัวรายการ “คุยข่าวชาวบ้าน” แพลตฟอร์มรายการข่าวออนไลน์ บน facebook และ youtube ch3thailand ดำเนินรายการโดย สองผู้ประกาศข่าวที่คร่ำหวอดในวงการ “นิธินาฎ ราชนิยม” และ “ประวีณมัย บ่ายคล้อย” เพื่อแฟนคอข่าว กล่าวว่า “ไม่ว่าคุณจะอยู่ที่ไหน ช่อง 3 อยู่กับคุณ” นอกจากนี้ผู้ชมละครไม่ควรพลาดกับ 2 ละครใหม่ แค้นรักสลับชะตาและแก่นแก้ว พร้อมด้วย มินิซีรี่ส์สายวาย “Golden Blood รักมันมหาศาล” ถือได้ว่าจะทำให้ผู้ชมคุ้มค่าทุกนาทีอย่างแน่นอน
ทั้งนี้ ประเดิมด้วยเรื่องใหม่กับล็อตละครยอดนิยม เริ่มจากละครช่วงเวลา 19.00 น. จันทร์-ศุกร์ “แก่นแก้ว” ละครฟีลกู๊ดที่จะพาไปท่องป่าไม้และธรรมชาติสวย ๆ สอดแทรกด้วยเรื่องราวของวิธีทำการเกษตรที่เป็นมิตรกับสิ่งแวดล้อมแบบยั่งยืน ด้วยฝีมือผู้จัดใหม่เอี่ยมอย่าง “อาร์ต พนิตนาฏ” ที่ได้ดึงนางเอกป้ายแดง “ติ๊ต๊ะ ชญานิศ” มาร่วมสร้างเคมีใหม่ครั้งแรกกับหนุ่ม “เพ็ชร ฐกฤต” เริ่มออกอากาศตอนแรกวันอังคารที่ 22 มิถุนายน 2564
อย่างไรก็ดี กดปุ่มสวิตช์จากโหมดน่ารักอบอุ่นมาสู่ละครหลังข่าวสายโรแมนติก ดราม่าเข้มข้น และผสมผสานแอคชั่นอย่างลงตัว ที่รับรองว่าจะเรียกเสียงฮือฮาจากแฟนๆได้แน่นอนกับ “แค้นรักสลับชะตา” เรื่องราวการสลับร่างของ 2 หนุ่ม เตช กับ ภศวรรษ ที่วิถีชีวิต และนิสัยต่างกันสุดขั้ว ผลงานของผู้จัด “อ้อม พิยดา” ที่ได้ 2 คู่พระนางเคมีกินขาดแน่นอน ไม่ว่าจะเป็นคู่ “อาเล็ก ธีรเดช” กับ “น้ำตาล พิจักขณา” หรือคู่ “กระทิง ขุนณรงค์” กับ “บัว นลินทิพย์” ก็ดีทั้งหมด ซึ่งจะออกอากาศทุกวันศุกร์ เวลา 20.30 น. และเสาร์-อาทิตย์ เวลา 20.20 น. เริ่มตอนแรกวันเสาร์ที่ 12 มิถุนายน 2564
สำหรับ มินิซีรีส์วายเรื่องใหม่ Golden Blood รักมันมหาศาล ที่ได้นักแสดงอย่าง โบ๊ท ธารา ทิพา ที่มารับบทบอดี้การ์ดหนุ่ม ประกบคู่กับนายเอกอย่าง กัน ณภัทร ณ ระนอง ผู้ที่เคยฝากผลงานซีรีส์วายอย่างบังเอิญรักมาแล้ว Golden Blood รักมันมหาศาล เป็นเรื่องราวของบอดี้การ์ดหนุ่มที่ถูกพ่อของนายเอกส่งมาดูแลลูกชายของครอบครัว แต่งานนี้บอดี้การ์ดหนุ่มดันไปตกหลุมรักนายเอก จึงเป็นรักต้องห้ามของบอดี้การ์ดและนายน้อย เรื่องราวความรักของทั้งคู่จะลงเอยอย่างไร ติดตามชม ในคืนวันพุธ ที่ 23 และ 30 มิถุนายน นี้ เวลา 23.30 น,
ขณะเดียวกันสายซีรีส์เตรียมรับมือกับความตื่นเต้น ตื่นตา ตื่นใจ ที่เคยกวาดใจเหล่าคนดูใน WeTV มาแล้วมากมาย จนกลายเป็นซีรีส์จีนที่โดนใจสายผจญภัยทั่วหน้า เรื่องราวเล่าถึงการตะลุยผจญภัยฝ่าอุปสรรคมากมายในซากเมืองโบราณที่อยู่ในทะเลทราย และ “ถ้ำผี” ที่มีความลึกลับ และกลไกกับดักมากมายซ่อนอยู่ ของ หูปาอี และกลุ่มนักสำรวจโบราณคดี ในซีรีส์ “นักล่าสุสานต้องสาป (Candle In The Tomb)” โดยมีนักแสดงฝีมือดี อาทิ จิ้นตง, เฉินเฉียวเอิน, จ้าวต๋า, เยว่หยาง, หวังหย่งฉวน, หยางซินหมิง, เฝิงฮุย, จินเจ๋อฮ่าว, ฟู่เหมย, ควงมู่เย่ และจางอี้ชาง มาร่วมแสดงในเรื่องนี้ เริ่มตอนแรกวันพุธที่ 16 มิถุนายน 2564 เวลา 23.00 น.
ทั้งนี้ ปรับอารมณ์เข้าสู่ด้านภาพยนตร์ต่างประเทศกับช่วง “แชนแนลทรีมูฟวี่ส์” ที่ขนหนังดีมาให้คอหนังละลานตาไปกับคุณภาพสุดโดน 4 เรื่อง ในทุกคืนวันเสาร์ตลอดทั้งเดือนมิถุนายน เริ่มต้นจากหนัง 2 เรื่องที่สายแดนซ์ไม่มีใครไม่รู้จัก เรียกว่าเป็นหนึ่งในสุดยอดหนังขึ้นหิ้งในดวงใจสายแดนซ์เลยก็ว่าได้อย่าง “Step Up” โดย วันเสาร์ที่ 5 มิถุนายน 25264 ออกสเต็ปแดนซ์ไปกับ “สเต็ปโดนใจ หัวใจโดนเธอ (Step Up)” ภาคแรก ที่เล่าถึงเส้นทางชีวิตของหนุ่มวัยรุ่นข้างถนนที่มีพรสวรรค์ด้านการเต้นกับสาวนักเรียนบัลเลต์สุดหรู ต่อเนื่องสเต็ปแดนซ์ภาคสองใน วันเสาร์ที่ 12 มิถุนายน 2564 “สเต็ปโดนใจ หัวใจโดนเธอ 2 (Step Up 2 : The Streets)” โดยนำเสนอชีวิตของแอนดี้สาวน้อยผู้รักในการเต้น จนค้นพบหนทางในการมีชีวิตอยู่กับฝันการเป็นนักเต้นของตัวเอง
อนึ่ง เปลี่ยนจากสเต็ปแดนซ์มาปล่อยพลังแอคชั่นระทึกใจกับ “ภารกิจล่าหักเหลี่ยม (The Devil’s Own)” เรื่องราวของความขัดแย้งของไอร์แลนด์เหนือกับอังกฤษที่จบลงด้วยความสูญเสีย ทำให้เป็นบ่อเกิดความแค้นฝังใจให้กับหนุ่ม แฟรงกี้ เพราะเขาต้องเห็นพ่อตายไปต่อหน้าต่อตาแค้นครั้งนี้จะจัดการยังไง ติดตามใน วันเสาร์ที่ 19 มิถุนายน 2564
นอกจากนี้ ส่งท้าย วันเสาร์ที่ 26 มิถุนายน 2564 ด้วย “ล่าเลขอำมหิต…ห้ามบอกเด็ดขาด (Don’t Say A Word)” หนังเสี่ยงเป็นเสี่ยงตายกับเกมตัวเลขปริศนาของคนไข้โรคจิตที่มีชีวิตลูกสาวจิตแพทย์เป็นเดิมพัน และต้องไขปริศนาให้ทันเวลา เขาจะช่วยชีวิตลูกได้หรือไม่ต้องติดตาม
โดยทั้งหมดนี้ช่อง 3 ได้คัดสรรคอนเทนต์ความบันเทิงคุณภาพดีมาอย่างครบถ้วนจุใจทุกแนว เพื่อเสิร์ฟให้ถึงหน้าจอผู้ชม เรียกได้ว่าถูกใจ ละคร ซีรีส์ และภาพยนตร์ชอบแนวไหน ก็ปักหมุดรอชมกันยาวๆ ตลอดเดือนมิถุนายน ได้เลยทางช่อง 3 กด 33